
Sensorveiledning 

Teoretisk oppgave nr. 3, tirsdag 23. november 2004  

3 avdeling – JUS300 – Høsten 2004

Universitetet i Tromsø, Det juridiske fakultet

”Oppgjørskorreksjon (”Condictio indebiti”)”

1. Pensum:

a. Trygve Bergsåker: Lærebok i pengekravsrett 2. utg (2001). Relevant sidene 274 flg. (kap. 2.5.)

2. Tilleggslitteratur:

a. Kai Krüger: Pengekrav, 2. utg (1984) utsolgt fra forlaget. Relevant kap. XI, § 29, særlig side 309 om condictio indebiti

b. Per Augdahl: Den norske obligasjonsretts alminnelige del, 5 utg. (1978) utsolgt. (anses ikke særlig relevant).

Veiledningen er dessverre blitt veldig (alt for) lang, noe som i hovedsak skyldes at jeg har tatt bryet med å nevne alle de momenter som er listet i teorien, og knyttet noen kommentarer til hver av dem.

Om oppgaven:

Oppgaven er både sentral og avgrenset. Dette bør kandidatene ha rimelig god kontroll over. Bergsåker fremstiller læren om ”condictio indebiti” på en forståelig, grei og punktvis poengtert måte. Det bør være mulig å få med seg de ulike ”sjekkpunkter” som skal til for å klare seg gjennom en analysen av temaet. Videre bør kandidatene kjenne til lærens opphav. Om de ikke vet at den har romerrettslig opphav, så i alle fall at den er betegnet som et generelt kontraktrettslig prinsipp – ulovfestet og gitt næring av rettspraksis.

Avgrensninger:
Det bør sies noe om denne formen for oppgjørskorreksjon eller krav om tilbakebetaling i forhold til andre former for tilbakebetaling. Det bør avgrenses mot tilfeller der tilbakebetalingskravet bygges på erstatningsrettslig grunnlag fordi mottaker har lurt betaler, og således hefter culpøst for det tap som er lidt ved betalingen. Videre bør det avgrenses mot tilbakebetaling i kontraktsforhold etter for eksempel heving av kontrakt, prisavslag og ugyldighet. Hva angår betaling i henhold til ugyldig avtale, er det nok et spørsmål om ikke dette likevel kan drøftes under hovedtemaet, fordi den som betaler godt kan være uvitende om at avtalen var ugyldig da han betalte. Det er uansett ikke feil om ugyldighet ikke avgrenses mot, men heller behandles med hovedspørsmålet.


Oppgavens hovedtema:

1. Innledning

Kandidaten bør si litt om rettskildesituasjonen og foreta de nødvendige avgrensninger innledningsvis. Det bør sies at læren bygger på ulovfestet rett, og at den er utpenslet gjennom rettspraksis (om enn noe vinglete) fra Garonne-saken i Rt-1927-237 til Birgo-saken i Rt-1985-290. Denne sistnevnte dommen bør det forventes at kandidatene kan noe om. Rettspraksis spenner for øvrig fra 1836 – 2004, se vedlagte utskrift av aktuelle (og noen uaktuelle) ingresser. 

Poenget med innledningen må være at kandidaten viser forståelse for hva oppgaven spør etter. Det bør allerede tidlig fås frem at den endelige slutning i alle spørsmål om oppgjørskorreksjon hviler på en totalvurdering hvor konkret rimelighet er en vesentlig bestanddel.

2. To hovedhensyn

Spørsmålet er altså om en debitor kan forlange å få et oppgjør refundert eller korrigert under henvisning til at han feilaktig trodde at betalingen korresponderte med et reelt tilgodehavende på kreditors hånd. Det kan dels være at betaleren mente å ikke skylde penger i det hele tatt – typisk feiltreff ved bruk av automatisk betaling over for eksempel nettbank, eller at betaleren for så vidt aksepterer skyld, men at beløpet var feil – han skriver en null for mye eller setter komma feil.

Utgangspunkt bør tas i to alminnelig aksepterte hovedhensyn:

a. Oppgjørshensynet

Dette hensynet taler naturligvis i mottakers favør, og bygger på betraktninger om at gjort er gjort, og selv om det foreligger feil så bør tilbakebetaling ikke finne sted. Noen selvstendig betydning av styrke finnes ikke i dette hensynet, men det kan være med på å styre avveiningen av de momenter som kommer nedenfor.

b. Korreksjonshensynet

Dette hensynet er betalerens hovedtanke: Feil som er gjort må korrigeres. Heller ikke dette kan det sies så mye om isolert sett, men det kommer inn som en bestanddel i de momenter som avveies konkret i hvert enkelt tilfelle.

3. Momenter ved avveining og vurdering
a. Partenes subjektive forhold

Spørsmålet om eventuell skyld i forhold til grunnlaget for feilbetaling må vurderes fra begge sider. Det er en aktsomhetsvurdering som må foretas, og den av partene som er å bebreide for feilen, må tåle at vurderingene gjøres mot vedkommendes interesse. Graden av skyld har betydning.

b. Betaling i ond tro

Dette momentet er i realiteten en del av foregående drøftelse, og kan godt tas sammen med denne. Hvis betaleren hele tiden har vært klar over at han ikke skyldte pengene, men likevel foretok betalingen, er det mye som taler for at tilbakebetaling ikke skal finne sted. Dog motsatt i Rt-1988-556.

c. Objektive feil som grunn for betaling

Dette er et punkt som det kan skrives en del om. Stadig mer bruk av elektroniske løsninger for betaling, blant annet i form av nettbankløsninger hvor betaleren selv ”bokfører” transaksjonene, gjør det lett å begå feil. Hvis betaleren kan bebreides, er vi i pkt. 3a ovenfor. Hvis ingen kan bebreides, er det tale om mer objektive feil. Rettesnoren her vil ofte være om den ene eller andre parten i transaksjonen er nærmest til å bære risikoen. Typisk der betaleren stoler på opplysninger gitt av mottakeren, og disse er feil, men uten at noen er å bebreide, vil forholdet lett tolkes i mottakers disfavør. Under dette punktet vil det for en stor del være snakk om risikovurdering. 

d. Partenes stilling

Her dreier det seg ikke om partenes subjektive forståelse av transaksjonen eller dens grunnlag, men snarere et spørsmål om kunnskap og/eller profesjonalitet. Interesseavveininger med utgangspunkt i partenes profesjonalitet tør være et velkjent utgangspunkt for drøftelse, og bør ikke by på særlige problemer. Dette momentet kan også trygt drøftes sammen med pkt 3a. Hvis det drøftes for seg, må kandidaten være seg bevisst faren for dobbeltbehandling, men det bør gis et visst rom for å vise ulike sider av dette med partenes stilling, herunder at den profesjonelle part ofte vil være letter å bebreide (pkt 3a) enn den uprofesjonelle part. Det vil også ofte være slik at det er den profesjonelle part som foretar beregninger av kravet, og som må tåle å bli ”rammet” av dette med objektive feil, jf. pkt 3c.

e. Forbehold ved betaling

Det kan være slik at betaleren er usikker på omfang eller berettigelse av sin skyld, men likevel velger å betale for å avverge eventuelle misligholdsvirkninger. Hvis det tas forbehold vil det gi mottakeren et signal om at oppgjøret ikke oppfattes endelig fra betaleren, og mange av de hensyn som taler mot oppgjørskorreksjon vil falle bort. Avhengig av situasjonen vil et konkret forbehold kunne være et selvstendig grunnlag for tilbakebetaling. Motsatt der det tas rutinemessige forbehold trykket på eksempelvis blanketter, lønnsslipper mv. Poenget er at dette ikke inneholder noe varsel til mottaker om at nettopp dette kravets omfang eller eksistens er usikkert. Bare der det er tatt forbehold om at den konkrete betaingen kan være usikker, bør dette momentet tillegges vekt i vurderingen.

f. Betalingspress

Dette er for så vidt også en side av partenes stilling, men da slik at mottaker (kreditor) utøver et eller annet press mot debitor for å få betalingen. Det må være klart at dersom press utøves i en situasjon hvor kreditor vet eller burde vite at betalingen ikke er korrekt, kan ikke vedkommende forvente særlig medlidenhet i vurderingen av oppgjørskorreksjon. Noe selvstendig grunnlag for tilbakebetaling gir vel ikke dette momentet, men det vil kunne være et godt moment i tillegg til for eksempel avveiningen av subjektive forhold, partenes stilling m.v.

g. Dobbeltbetaling

Kjent fenomen, særlig fra bruk av nettbank. I iveren etter å gjøre opp for seg, kommer man i skade for å betale to eller flere ganger til samme mottaker. Det vil regulært være rimelig å gi krav på tilbakebetaling i slike tilfeller. Noen rett til dobbeltbetaling vil ikke foreligge, og selve det å motta beløpet to eller flere ganger vil i seg selv være et varsel om at noe er galt. Imidlertid vil dette lett bli et spørsmål om hvor meget som i tilfelle skal betales tilbake, jf. nedenfor. Særlig gjelder dette hvis mottaker er forbruker, og ikke har registrert ved for eksempel kontoutskrift hav som har skjedd før beløpet(ene) er brukt opp.

h. Tidsmomentet

Dette vil ofte kunne være avgjørende – og da særlig i betalerens disfavør.

I forhold til avveiningen mellom oppgjørs- og korreksjonshensyn, vil tidsforløpet gjerne føre til at oppgjørsbetraktningene vinner terreng i forhold til hensynene bak korreksjonsbehovet. Det bør her sondres klart mellom de tilfeller hvor betaleren vet eller mistenker hva som har skjedd, men ikke gjør noe – og de tilfeller hvor vedkommende rett og slett ikke har noen ide om at betalingen var gal i noen retning. Det bør foretas avveining mellom den rene passivitet hos betaler og innrettelse hos mottaker.

Yttergrensen for kravet om tilbakebetaling vil her som ellers i pengekravsretten være foreldelse. Det er hovedreglene om tre års foreldelse regnet fra det første tidspunkt kravet (om korreksjon) kunne vært reist som gjelder, jf. foreldelsesloven § 3, jf. § 2. Det betyr i realiteten at tiden regnes fra betalingen har skjedd. Her, som ellers, kan betaleren reddes av tilleggsfrister hvis forholdene ligger til rette for det.

4. Hva skal i så fall betales tilbake?

a. Berikelse

Bergsåker skriver at det i juridisk teori tradisjonelt har vært hevdet at dersom det er grunnlag for å pålegge en betalingsmottaker i aktsom god tro plikt til tilbakebetaling, må beløpet begrenses til den berikelse feilen har gitt ham. Hva man skal legge i ”berikelse”, kan nok være vanskelig for enkelte. I alle fall må det mottakeren har hatt nytte av anses som berikelse, og ved feilbetaling vil det regulært dreie seg om hele beløpet, med mindre pengene er stjålet eller på annen måte ikke kommet til nytte. På den annen side er penger generisk og fungible ting, og det er vel ikke godt å konstatere om det var betalerens penger som ble stjålet eller ikke kunne nyttiggjøres. Det er vel derfor nokså trygt å kunne konkludere med at ved feilbetaling av hele beløp, er det alt som skal betales tilbake hvis vilkårene ellers er oppfylt. Hvis det er betalt for mye, er det derimot det overskytende som skal betales tilbake, og ikke hele beløpet.

På den annen side kan det fort blir et spørsmål om berikelsen er i behold. Hvis pengene er forbrukt til dagligdagse ting, vil det vanskeligere kunne tilbakebetales enn der det er brukt til luksusinvesteringer. Men hvis ”luksusen” er forbrukt, for eksempel i form av en reise, og man deretter er blakk, vil vel ”berikelsen” begrense seg til minnene og opplevelsen, noe som vanskelig kan betales tilbake.

b. Renter

Det er ikke hjemlet i den ulovfestede lære om oppgjørskorreksjon noen renteplikt for den tid mottakeren av feilbetaling uriktig har hatt pengene disponibel. Med dagens lave innskuddsrente er vel dette knapt noe tema. Imidlertid kan det bli tale om forsinkelsesrente, men da først etter at påkrav er rettet fra den som krever oppgjørskorreksjon. 

Teorien omhandler en del betraktninger omkring renteplikt ved uhjemlet tilegnelse av kreditt på en annens bekostning, men uten at jeg kan se at dette har noen relevant plass her.

5. Andre forhold.

a. Finansavtaleloven

Noen kandidater har funnet frem til finansavtalelovens §§ 31 flg, om bankenes adgang til å korrigere feilføringer på konti innenfor gitte frister. Dette er ikke det samme som oppgjørskorreksjon etter læren om condictio indebiti. Det fremgår av NOU 1994:19 s. 141 at rettingsadgangen er ment å gjelde rene feilføringer, og at adgangen til retting ikke gjelder i de tilfeller hvor det er snakk om en tilsiktet betaling fra bankens side. Av andre ledd i §31 fremgår det at korreksjonsadgang ikke foreligger dersom godskriving av kontoen har skjedd i samsvar med oppdrag fra en tredjeperson. I NOU 1994:19 s. 141 uttales det blant annet følgende vedrørende anvendelsen av §31 andre ledd: « At tredjemann har skrevet feil kontonummer e.l. kommer m.a.o. ikke i betraktning. Institusjonen slipper med dette å bli innblandet i rettsforholdet mellom betaleren og kontohaveren. ».

I lovens § 31 fjerde ledd fremgår for øvrig: At institusjonen ikke har adgang til å foreta retting av kontoen etter § 31, er ikke til hinder for at institusjonen kan kreve tilbakesøking etter alminnelige regler, herunder condictio indebiti.

b. Tilleggsbetaling.

Det er flere kandidater som skriver om tilleggsbetaling, gjerne slik at de – etter å ha presentert og drøftet litt – kommer til at dette ikke har noe i oppgaven å gjøre. Det er riktig. Det er ikke den typen korreksjon av oppgjør oppgaven retter seg mot. Jeg har kommentert dette med ”mislighold”, noe som naturligvis ikke er like korrekt i alle tilfeller. Hvis avtaler ikke oppfylles fullt ut med korrekt beløp, er det mislighold. Det kan også være beregningsfeil i terminvise betalinger, låneterminer, lønnsbetalinger m.v., som kan føre til krav om tillegg. Dette skal altså ikke behandles i denne oppgaven.

c. Straffelovens ikrafttredelseslov § 12 og foreldede fordringer

Flere nevner dette, men uten å få frem at frivillig betaling av de to fordringstypene som hovedregel ikke medfører tilbakesøkingsrett. Nyansene, herunder uvitenhet om fordringens ugyldighet (§12) eller at foreldet fordring svikaktig lures til betaling, behandles lite. Jeg har ikke lagt særlig vekt på dette.

6. Eksempler.

Kandidatene bør bruke eksempler under veis for å skape dynamikk i drøftelsen. Eksempelbruken kan gi et godt grunnlag for å vurdere om reglene er forstått. Typiske eksempler som bør berøres, er forbrukeren som mottar lønn eller annen utbetaling til konto uten at det fremstår som særlig alarmerende i seg selv. Bruk av kontoutskrift, beløpets størrelse og konkrete omstendigheter for øvrig kan varieres i det uendelige. Særtilfeller kan også nevnes, for eksempel hun som fikk inn 10 milliarder på lønnskonto ved en feil fra bankens side. Imidlertid blir dette nok ikke oppfattet som ”betaling” i rett forstand, men av bankene betraktet som en type feil som gir dem anledning til å rette ved å tilbakeføre beløpet pr. dato for feilføring, slik at den ”heldige” stakkar ikke en gang får noen skarve renter. Dette kan gi rom for rettslige vurderinger, men kan vel ikke forventes av den jevne kandidat.

Bedømmelsen:
Den gjennomsnittlige besvarelse, en alminnelig god C, bør etter min vurdering inneholde en klar forståelse av hva condictio indebiti er, hvilke hovedhensyn som gjør seg gjeldende og de hovedmomenter som er anvendelig ved den nærmere, helhetlige avveining av konkret rimelighet.

For å bli vurdert til bedre karakter som B og A, bør kandidaten i tillegg ha god kontroll over rettspraksis, en noe mer utfyllende drøftelse av momentene og en fremstillingsmessig mer presis drøftelse. Det må tas med konsekvenser av en tilbakesøking, herunder en fornuftig drøftelse av berikelseshensynet. For beste karakter mener jeg det må kreves selvstendighet og god oversikt, samt evnen til å stille spørsmål som ”hvorfor” for deretter å innlede svaret med ”fordi”. Det er ikke mange av de beste besvarelsene. Dette skyldes i hovedsak mangel på selvstendig drøftelse og solid oversikt.

I de tilfeller det svikter kunnskapsmessig, men ikke slik at kandidaten faller helt ut, har jeg bedømt til omkring D. Da tillates noen feil av ulik grovhet, men i hovedsak der hvor det mangler sentrale momenter eller helt er utelatt henvisning til rettspraksis. Også i de tilfeller hvor det er uforholdsmessig fokus på utenforliggende momenter som tilleggsbetaling eller banktekniske feil i forbindelse med formidling, er det trukket en del.

Grensen ned mot E og F går etter mitt skjønn der hvor kandidaten rett og slett ikke behersker temaet. Det er vel ingen som har neonlunde kontroll over tema som befinner seg i dette området.

Samlet sett bar besvarelsene preg av at dette var noe kandidatene stort sett hadde fått med seg gjennom lesing og undervisning, men i varierende grad behersket med noen grad av inngående forståelse.

Tromsø den 01.12.2004

Bjørnar Eirik Stokkan 

